Aga nüüd paar sõna käpikute kohta. Kihnu-ainelised ning muster on pärit Kihnu Roosi kindakirjade raamatust, kiri nr 32. Ranne on kootud nagu torust tuli, ei hakanud väga otsima, et kust ja mida. Ju mingid mälupidid muudest raamatutest aitasid, vähemalt ma arvan nii. Alustamise serv on troi-moodi alustamine. Tiina Meeri selleteemalist raamatut mul endal ei ole, küll aga on tublid käsitöölised seda teemat pilt pildi haaval  "lahti kirjutanud". Ja seda abimaterjali ma siis kasutasingi. Tundub, et õnnestus. Igatahes sellised nad said - minule istuvad kätte kui valatud. Kaks pisikest puudujääki: ma kipun randme kindal pika kuduma, vist liigagi. Ja nende kinnaste puhul ei tahtnud mul pöidlal muster ka igast küljest klappida, nii saigi pöial mustri ainult "esiküljele" ning on peopesa poolt triipus. Mulle lihtsalt meeldis nii rohkem, kui pöidlaringi katkemine mustri suvalises punktis ja sealt uue ringiga mustrisse minek. Las nemad siis olla sellised. Teinekord taas teistmoodi. Vardad nr 2. mAterjalikulu 67 grammi, kõik on Raasiku 8/2 lõngad.